רוב לאו

ביוגרפיה

לאו נולד בשרלוטסוויל שבווירג'יניה למשפחה נוצרית-אפיסקופלית ממוצא גרמני ובריטי. בנם של צ'ארלס לאו, עורך דין, וברברה וילסון הפלר (1939–2003), מורה. משפחתו עברה להתגורר בעיר דייטון שבאוהיו, שם החל להופיע בהצגות מקומיות ולדגמן. בהמשך עברו למערב לוס אנג'לס שבקליפורניה. לאו למד בתיכון "סנטה מוניקה". אחיו הצעיר הוא צ'אד לאו, גם הוא שחקן מפורסם. אחיו למחצה מנישואיה השניים של אמו הוא המפיק מיכה דייר. אחיו למחצה מנישואיו השניים של אביו הוא הצלם ג'סטין לאו.

שנות ה-80

לאו המשיך בעיסוקיו אלו, ואף השתלב כשחקן בסדרת טלוויזיה זניחה. לאו למד בתיכון "סנטה מוניקה", ושניים מחבריו לספסל הלימודים היו השחקנים שון פן ואמיליו אסטבז. אסטבז ולאו, ביחד עם עוד שישה-שבעה שחקנים, היו חלק מקבוצה שכונתה "חבורת הפרחחים", קבוצה של שחקנים צעירים ששיתפו פעולה במספר סרטי קולנוע מצליחים במהלך שנות השמונים (אך לא בהכרח כולם באותו סרט). סרטים אלו, בהם "הבוגרים" (1983) ו"נערי הכרך" (1983), הפכו את לאו לשחקן מצליח ולמעין "אליל" וסמל מין. בסרט "חברים" (1985) הופיע לאו לצד דמי מור, אלי שידי ואמיליו אסטבז. ב-1986 כיכב בדרמת הספורט "חתיך, חתיך" לצד פטריק סווייזי וקיאנו ריבס. בשנת 1984 נבחר לאו לאחד מעשרת השחקנים הצעירים המבטיחים ביותר על ידי ג'ון ויליס (במגזין Screen World).
שנות השמונים היו שנים יפות עבור לאו, והוא נהנה מהצלחה חומרית, פרסום והערצה; אך בהמשך שנות השמונים החלה הידרדרות במצבו של לאו, והוא התמכר לסמים ולאלכוהול. בשנת 1988 "כיכב" לאו בקלטת וידאו שבה הוא מקיים יחסי מין עם שתי נשים, אחת מהן נערה בת 16 בלבד (לטענתו, הנערה שיקרה לגבי גילה). הקלטת נחשפה בציבור, דבר שתרם לדעיכת הקריירה שלו ולהידרדרות נוספת במצבו האישי. העניין גרר גם אישום פלילי בשל מעורבות קטינה, ועל לאו הוטל עונש של 20 שעות עבודות שירות. לאו זכור כ"חלוץ" בתחום קלטות הסקס של ידוענים בשל פרשה זו.

שנות ה-90

לאו נכנס למכון גמילה, והצליח להתאושש. בשנת 1991 נישא לשריל ברקוף, אמנית איפור, ולשניים נולדו שני בנים: אדוארד מת'יו (1993) וג'ון אוון (1995). במהלך שנות התשעים גילם לאו מגוון תפקידים, בקולנוע ובטלוויזיה, בהם: גילום דמותו של בנג'מין קיין בסרט "עולמו של ויין" (1992), ושל ג'ס בסרט "פרנק וג'סי" (1994) לצד ביל פקסטון. הוא נבחן לתפקיד קאלדון הוקלי עבור סרט הקולנוע "טיטניק", אך השחקן בילי זיין קיבל את התפקיד.

"הבית הלבן"

ב-1999 לוהק לאו לתפקיד הראשי בסדרת הטלוויזיה "הבית הלבן" של היוצר אהרון סורקין, וכיכב בפרק הפיילוט. לאו גילם את דמותו של סאם סיבורן, עורך דין מצליח וכותב נאומים שמשמש כסגן מנהל אגף התקשורת בממשל בארטלט. הפקת הסדרה הייתה כה שבעת רצון מצוות השחקנים שגילם את הדמויות האחרות באגף המערבי, עד שהוחלט לקצץ את תפקידו של לאו, שכעת נשאר בתור שחקן מן המניין, לצד אליסון ג'ני, ג'ון ספנסר, ריצ'רד שיף, בראדלי ויטפורד ומרטין שין; זאת למורת רוחו של לאו, שהמשיך לככב בסדרה המצליחה ואף זכה למועמדויות לפרסי אמי וגלובוס הזהב. בהמשך עלו יחסיו עם ההפקה על שרטון בשל חוסר הסכמה בנושאים כספיים, וכן בעניין זמן המסך, היקף דמותו וחשיבותה. כתוצאה מכך פרש מהסדרה לאחר ארבע עונות. לאו שב לגלם את דמותו של סאם בשני פרקים נוספים בעונה שחתמה את הסדרה (2006).

שנות ה-2000

לאחר שעזב את "הבית הלבן" פנה לאו להפקת סדרת דרמה עבור רשת NBC, שבה הוא גם כיכב: סדרת הדרמה המשפטית "מאורת האריות"‏ (2003). הסדרה זכתה לשיעורי צפייה נמוכים וירדה מהמסכים במהרה. לאו ניסה שוב, והופיע בתפקיד ראשי בעוד דרמה של NBC‏, Dr. Vegas ‏ (2004), אך גם היא נכשלה וירדה מהמסכים.
נראה היה כי הקריירה של לאו מתחילה לדעוך, אך עד מהרה הוא זכה שוב להצלחה, כשהשתתף במיני-סדרה המצליחה Salem's Lot ‏ (2004), ולאחר מכן במיני-סדרה מצליחה נוספת ושמה Beach Girls ‏(2005). באותה שנה שב לשתף פעולה עם היוצר שון ראיין; הוא לוהק ל"בחורים טובים", מחזה של ראיין שעלה בלונדון. הוא היה מועמד לתפקיד ד"ר דרק שפרד בהאנטומיה של גריי אך לבסוף הוחלף בפטריק דמפסי בשנת 2006 הופיע בסרט הקולנוע הסאטירי של ג'ייסון רייטמן, "תודה שעישנתם", וכן במספר תפקידים על "המסך הקטן". באותה שנה הצטרף לאו להרכב השחקנים בסדרת הדרמה "אחים ואחיות" בתפקיד רוברט מק'קליסטר, סנאטור ומועמד לנשיאות ארצות הברית היוצא עם קיטי ווקר. הופעתו בסדרה הייתה אמורה להיות זמנית, אך בשל המדרוג הגבוה של הפרקים שבהם השתתף הודיעה הפקת הסדרה ב-2007 כי לאו יישאר.
בשנת 2012 כיכב במותחן הפוליטי "קרב סכינים" של הבמאי ביל גאטנטאג.
ב-2015 כיכב בסיטקום "הכריש" (The Grinder) ברשת Fox האמריקאית, בתור שחקן שמגלם עורך דין. הסדרה בוטלה לאחר עונה אחת.
בשנת 2016 שיחק ובקומדיית האקשן "משאית מפלצת" בכיכובו של לוקאס טיל.

חיים אישיים

לאו, חירש באוזנו הימנית, גובהו 1.80 מטר, ואינו מתכחש לעובדה שלמראהו החיצוני היה חלק ניכר בהצלחתו המקצועית.
לאו נישא ב-1991 לשריל ברקוף. להם שני בנים. מתגוררים בעיירה ניו במונטסיטו, במחוז סנטה ברברה שבקליפורניה.
הוא מייסדו של ארגון מקומי שמטרתו הכתבת ייעוד הקרקעות באזור, וכן שקיפות בממשל המקומי. הוא היה מעורב אף בפוליטיקה מדינתית כאשר סייע לחברו ארנולד שוורצנגר להיבחר למשרת מושל קליפורניה מטעם הרפובליקנים, זאת על אף שהוא עצמו מזוהה עם המפלגה הדמוקרטית. לאו הוא הדובר הראשון ממין זכר של ארגון "Lee National Denim Day", המגייס כספים למימון חקר סרטן השד.